Cesarhanmun/geonobi-data huggingface dataset:
地名: 鍾城 (咸鏡道, 都護府)
年: 1791.0

○正壇配食三十二人:
                【安平大君
                  章昭公
                  瑢、錦城大君
                  貞愍公
                  瑜、和義君
                  忠景公
                  瓔、漢南君
                  貞悼公
                  &#x2497D;、永豐君
                  貞烈公
                  瑔、判中樞院事李穰、礪良府院君
                  忠愍公
                  宋玹壽、禮曹判書忠莊公
                  權自愼、寧陽尉
                  獻愍公
                  鄭悰、敦寧府判官權完、議政府領議政忠定公
                  皇甫仁、議政府左議政忠翼公
                  金宗瑞、議政府右議政忠莊公
                  鄭莽、吏曹判書忠貞公
                  閔伸、兵曹判書趙克寬、吏曹判書忠毅公
                  金文起、都摠府都摠管忠肅公
                  成勝、贈兵曹判書行別雲劍忠强公
                  朴崝、刑曹判書文愍公
                  朴仲林、贈吏曹判書行承政院右承旨忠文公
                  成三問、贈吏曹判書行刑曹參判忠正公
                  朴彭年、贈吏曹判書行集賢殿直提學忠簡公
                  李塏、贈吏曹判書行禮曹參判忠烈公
                  河緯地、贈吏曹判書行成均館司藝忠景公
                  柳誠源、贈兵曹判書行都摠府副摠管忠穆公
                  兪應孚、贈司憲府持平河珀, 左參贊貞簡公
                  許詡、集賢殿修撰許慥、贈吏曹參判朴季愚, 順興府使忠莊公
                  李甫欽、都鎭務鄭孝全、贈工曹參判寧越府戶長嚴興道。】
              別壇一百九十八人。 事未詳八人: 
                【平安監司趙遂良、忠淸監司安完慶、繕工監副正李命敏、山陵掌務李賢老、刑曹正郞尹鈴孫、吏曹佐郞沈愼、安岳郡事黃義軒、高陽縣監高德稱。】
              坐收司一百九十人:
                【知部金承珪、宜春君
                  友直、德陽君
                  友諒、參判皇甫錫、兵使趙崇文、僉知中樞院事李石貞、司諫院獻納李承胤、鎭撫元矩, 鍾城府使李耕㽥、成均館司藝趙衷孫、軍器判事尹處恭、直長金承璧、直長皇甫欽、高陽縣監朴夏、軍器錄事趙藩ㆍ李承孝ㆍ閔甫昌ㆍ閔甫諧ㆍ閔甫釋ㆍ尹涇ㆍ尹渭ㆍ尹濯ㆍ尹湜ㆍ李乾金ㆍ李乾玉ㆍ李乾鐵ㆍ李白金ㆍ李秀同ㆍ趙香同ㆍ趙貴同ㆍ金晶ㆍ河石ㆍ李保仁ㆍ李差ㆍ金末生ㆍ安莫同ㆍ梁玉ㆍ崔老ㆍ金尙志ㆍ高廉石ㆍ趙石岡ㆍ朴以寧ㆍ皇甫加麿ㆍ皇甫京斤ㆍ金金木壹ㆍ金祖同ㆍ金壽同ㆍ李繼祖ㆍ李紹祖ㆍ李將軍ㆍ李承老ㆍ閔石伊ㆍ尹介同ㆍ尹孝同ㆍ趙季同ㆍ李諧ㆍ李諶ㆍ李沙門ㆍ李住令ㆍ李謨ㆍ李友敬ㆍ金琱瑚ㆍ金㖋同ㆍ金得千ㆍ金卜千ㆍ黃敬孫ㆍ黃長孫ㆍ黃石同ㆍ李漢山ㆍ崔沔ㆍ李守禎ㆍ朴遂良ㆍ任進誠ㆍ金謙ㆍ許逐ㆍ洪適ㆍ洪九成ㆍ洪玉峯ㆍ崔泳孫ㆍ崔自滌ㆍ陳有蕃ㆍ趙由禮ㆍ成文治ㆍ李聞ㆍ李崇禮ㆍ申敬之ㆍ申孟之ㆍ申仲之ㆍ申謹之ㆍ金玉謙ㆍ金匡殷、 司謁黃貴存、高陽記官仲銀、高陽記官植培、集賢殿校理朴引年、集賢殿修撰朴耆年、都鎭撫李裕基、府使成三顧、正郞成三省、成均館學諭河紀地、慱士朴大年,別侍衛李義英、李禎祥、中樞院錄事李智英、成均生員朴憲、成均生員河紹地ㆍ成孟瞻ㆍ成孟平ㆍ成孟終ㆍ朴珣ㆍ朴奮ㆍ李公澮ㆍ河琥ㆍ河璉ㆍ河班ㆍ柳貴連ㆍ柳松連ㆍ兪思守ㆍ朴崇文ㆍ宋石全ㆍ宋昌寧ㆍ崔得地ㆍ崔致地ㆍ金九知ㆍ成三聘ㆍ權署ㆍ權著ㆍ崔斯友ㆍ鄭冠ㆍ奉汝諧ㆍ金堪ㆍ金漢之ㆍ金善之ㆍ李昊ㆍ張貴男ㆍ李午ㆍ李末生ㆍ沈上佐ㆍ朴永年ㆍ黃善寶ㆍ權九之ㆍ金玄錫ㆍ許延齡ㆍ許九齡ㆍ趙淸老ㆍ李祥孫ㆍ朴良諴、觀察使庾龜山ㆍ庾鰲山、學生沈希哲、 學生朴守明、碩興品官安順孫ㆍ金由性ㆍ安處强ㆍ安孝友、順興記官仲才、宦者金衍ㆍ金大丁ㆍ韓崧ㆍ池爭ㆍ李貴ㆍ印平ㆍ柳臺ㆍ尹奇ㆍ朴閏ㆍ吉由善ㆍ崔粲ㆍ曺熙ㆍ徐盛代ㆍ嚴自治ㆍ金得誠ㆍ金得祥、盲人池和、羅乫豆、奴別監乭中、典農寺奴睦孝智、順興官奴鄭有才ㆍ凡三ㆍ石丁ㆍ石仇知ㆍ凡尹、豐山官奴李同、順興軍士黃緻ㆍ辛克長、女人宮女楊氏ㆍ者介ㆍ李午妻阿加之、巫女龍眼ㆍ佛德ㆍ內隱德ㆍ德非。】
地名: 鍾城 (咸鏡道, 都護府)
年: 1798.0

○召見前咸鏡觀察使李鼎運、前平安兵馬節度使任嵂。 上曰: "本道民勢, 近果如何?" 鼎運曰: "八年連豐, 穀賤如土, 一路晏如矣。" 上曰: "貯穀之道, 豈可以近年稍熟, 一毫放心? 況本道丁酉以後, 倉廩不贍。 還穀之設, 卽爲嗣歲民食, 而近年旣云稍熟, 則可以易爲力矣。 稔歲多積, 則此小民歉歲之糧資, 廟堂稟處。" 鼎運啓言: "鍾城之設置行營, 乃所以控制六鎭, 而備蕃胡竊發之患也。 蕃胡撤歸之後, 境上無狗吠之警, 而兵使則一年一度, 移住行營, 徒貽民邑之弊, 無關捍禦之方。 以形便言之, 行營處四面受敵之地, 擁數哨守番之卒, 雖有緩急, 將何以禦敵乎? 至若鏡城本營, 地形四塞, 人民殷盛, 管轄沿江邑鎭, 而有進戰退守之勢。 故臣於昨秋巡審, 遍觀山川形勝, 採探北路物議, 南閫古有行營, 而亦緣有弊, 而中廢云。 依南閫已例, 勿住行營, 坐鎭鏡城, 恐合便宜。" 命廟堂覆奏, 備局啓言: "行營撤罷之論, 前後非一。 而建州雄長之後, 沿邊鍾落, 擧已刷撤, 或有烟火相望之地, 亦皆慴服, 此疆(爾)
                〔兩〕
              界, 百年晏然, 宜若無事乎移駐。 而難度者時勢, 無窮者事變, 今若撤罷行營, 則不出十年, 凡百排置, 必當蕩然無存, 萬一有不可不移駐之時, 則雖動一道之力, 猝無以修繕。 且念往來之弊, 非曰不苦, 而民邑熟習, 恐不可因此遽毁已成之制。" 遂寢其議。 鼎運又啓言: ‘甲山府一百二十里許, 有劒川巨里者, 與彼邊隔在鴨綠江上流。 彼地有可哥水洞、車前水洞二條捷路, 彼人之由此往來, 殆若恒留。 自虛項嶺, 至劒川巨里, 恰爲數百里空曠之地, 土品(卑)
                〔肥〕
              沃, 地不早霜, 無穀不宜。 關防若是緊重, 人民亦皆樂赴, 其在重邊固團之道, 不可曠置。 而甲山府列鎭中, 同仁堡, 不但鎭樣最殘, 殆同內地, 無甚緊關, 今若移鎭於劒川巨里, 則不待募集, 民必自聚。" 亦命廟堂覆奏。 備局啓言: "考之地圖, 參以諸議, 彼人潛採之路, 姑無論, 時居民戶, 已過四十, 同仁堡所處之地, 則雖緣在昔賊路, 偶一在此, 而旣僻且迃, 便無意義。 移此設彼, 不必持疑, 請依所奏施行。" 從之。 嵂啓言: "本道軍弊中良三手、奴三手, 俱是團束軍, 而奴三手爲第一痼弊。 良與奴, 軍則一也, 而良三手, 稱以良人, 奴三手, 謂之私賤, 不欲與之比肩。 故奴三手, 輒皆厭避逃走, 太半虛伍。 如當官鎭門聚點, 與兵使操練之時, 其所責立, 專委於主戶, 或雇立與借名, 雇價數十兩。 此乃西民切骨之冤, 今若革去良奴名色, 統稱三手, 隨闕充定, 則在軍政無虛伍之弊, 於西民, 爲支保之道矣。" 批曰: "旣聞之後, 豈可仍置乎? 卽令廟堂回啓。" 備局啓, "依擧條施行。"
地名: 鍾城 (咸鏡道, 都護府)
年: 1801.0

○鞫廳罪人尹可基奴甲金供以爲, ‘可基凶言時, 其親査前五衛將朴齊家, 相與酬酢’ 云, 齊家就捕, 鞫問面質, 屢日刑訊, 無所究覈。 因慈敎, 酌處定配于鍾城府, 禁堂、三司, 交章請寢, 不許。 掌令姜彙鈺啓: "齊家之窮凶情節, 旣發於甲金之招, 則此與可發兩賊, 二而一也。 渠以可基之切烟, 久爲行恁之卵育, 怨懟之心, 莫掩於酬酢之際, 不道之說, 至及於莫重之地, 眞贓盡露, 斷案已具, 而遽加惟輕之酌處, 鞫體之踈虞, 刑政之乖當, 誠非細故。 請罪人齊家, 更加盤覈, 期於得情。" 不允。
地名: 鍾城 (咸鏡道, 都護府)
年: 1832.0

○敎曰: "今番疏放之擧, 出於遇災修省之意, 而有司之按例擧行, 不足爲應天以實, 導迎和氣之實心實政。 放逐罪人宋成龍、李寅溥、金敎根、金炳朝, 鍾城府投畀罪人申允祿, 穩城府充軍罪人黃允中, 興陽縣屛裔罪人韓植林, 金甲島爲奴罪人申鼎朝, 古今島爲奴罪人韓鼎鎭, 南海縣安置罪人金鏴, 珍島郡安置罪人李永純, 機張縣流三千里罪人金元喜, 幷永送, 以示朝家曠蕩之典。" 政院議啓: "請寢罪人李寅溥、金敎根、黃允中、韓植林、申鼎朝、韓鼎鎭、金鏴、李永純, 放送之命。" 批曰: "今者之擧, 意豈徒然? 已往之事, 欲一切付之忘域, 勿復煩啓, 卽爲頒布。" 王堂聯箚, 大司諫南履懋, 上疏請寢成命, 批曰: "勿煩。"
地名: 穩城 (咸鏡道, 都護府)
年: 1442.0

○咸吉道都節制使金孝誠馳啓: "今承傳旨, 慶源屯田便否, 臣反復思之, 新設之邑, 非唯境連虜地, 雜處野人, 變在朝夕, 宜多畜糧餉, 今官庫所儲與民間所備, 竝皆不足。 前節制使李世衡請置屯田, 儲備糧餉, 甚合時宜。 請抽慶興、慶源、穩城、鍾城、會寧次正軍及富居縣守城雜色軍共五十人, 輪次耕(懇)
                〔墾〕
              , 其耘鋤收穫, 又以北靑騎船軍六十人。 如其不足, 則抄北靑以北各官所居各司奴婢, 除身貢, 依籍田農軍例, 輪番役之。 農器則以吉州以南各官會計付雜物, 隨宜貿易。 又以公廉勤謹人, 擇定監考, 全掌諸事, 令慶源節制使監掌考察, 仍依且耕且戰之法, 官無事之日, 遠斥候, 謹烽火, 愼烟臺間(渫)
                〔諜〕
              , 守其要害。 又領餘軍, 以助不足何如?" 下議政府議之。 黃喜、皇甫仁、李叔畤議曰: "置屯田備糧餉, 合乎時宜, 雖云良策, 古之屯田, 以防禦士卒, 當有事時則行兵且戰, 當無事則休兵且耕, 非役以他人, 故弊不及於民也。 今之屯田, 以次正軍及各司奴婢, 輪番耕穫, 其齎糧往來之苦、自家廢農之弊, 誠不少矣。 莫若待其新徙邊民安生樂業然後更議施行。" 申槪、河演議曰: "今當邊方糧餉不敷之時, 屯田之策, 不可不慮, 願令試驗。 然不可役以騎船軍及北靑以北各司奴婢也, 姑役以旁近之官各司奴婢與無軍役之人, 以試便否爲便。" 上遂傳旨本道觀察使鄭甲孫曰: "予惟黃喜等之議, 似爲得策。 雖然若旁近各官, 或有入番人吏日守及各差備人可以量數刷出供役者, 則有可行之理矣, 不然則不若不爲之爲愈也。 卿其廣行訪問, 商搉便否以啓。"
地名: 穩城 (咸鏡道, 都護府)
年: 1444.0

○咸吉道都觀察使鄭甲孫馳啓: "臣觀五鎭守禦之狀, 自北靑至富居各官甲士二百九十四, 充補甲士八十八, 正軍九百四十五, 摠計一千三百二十七。 自洪原至安邊各官甲士一百三十七, 充補甲士七十一, 正軍一千二百三十三, 摠計一千四百四十一。 其當領甲士一百名則勿論事變有無, 常在戍役, 其餘則自北靑至富居各官軍士自三月至五月, 又自八月至十一月, 使之赴防。 無事變則量其聲息緊慢調發, 或分爲一, 或分爲二, 分戍各鎭, 如有不得已徵聚之事, 則傳報兵曹, 取旨施行, 其法已立, 而或有事變, 擅自徵聚, 有乖立法之意。 今觀邊將馳報賊變之狀, 野人或來謁見, 先問賊變聲息, 野人告變, 則饋遺優厚, 雖所告不實, 竟無譴責, 故爭先告變, 邊將不分虛實, 卽馳報都節制使, 亦難遙度, 馳傳移牒, 使南道軍士贏糧合番, 悉令赴防軍士等持器械備糗糧, 或三十日或二十日或十五日, 險遠道路, 倍日兼程, 其馬畜生還者無幾, 防(戊)
                〔戍〕
              之苦, 無歲無之, 徵發相繼, 還者未及其家, 旅輒徵戍, 其弊無窮。 古人云: "一夫不耕, 或受之飢; 一女不織, 或受之寒。" 道內人民, 本無奴婢, 名爲甲士正軍者, 皆身自業農, 當赴防時, 其帶去者, 幾至三四人, 其存者, 但婦女老幼而已。 由是産業日弊, 流亡相繼, 誠爲可慮。 五鎭軍卒勇悍, 器械精强, 將帥知兵, 善於應變, 則蕞爾鼠竊, (拘)
                〔狗〕
              盜不假, 南道疲卒, 戰守有餘。 自穩城至鍾城、童關, 雖五鎭要衝, 然已築行城, 防戍稍輕。 北靑以北各官當番甲士外, 其餘軍士, 依洪原以南軍士舊例, 分爲三番, 無事變時則一番赴防, 邊將分戍要害之地。 至於五鎭邑城及賊變無虞各堡, 則不必分戍, 刺探賊變虛實, 若實有其變, 出軍多少, 量聲息緊慢, 徵聚洪原以南各官, 除當番甲士外, 毋得常令赴防。 若有大擧之賊, 量其軍數, 報兵曹取旨施行。 且都節制使軍官之廝養隷卒, 稱爲隨營軍, 發利城、端川、鏡城、吉州等人充之, 其數二百餘人, 番休裹糧, 迭相來往, 其弊不少。 今觀都節制使營奴婢, 數不下三百餘名, 請以此代隨營軍之役。 且觀察使, 非但統察一方, 職帶提調兵馬, 而別例軍士徵聚時, 專不干涉, 有違統察之意。 自今若値別例徵軍之時, 都節制使移牒監司, 以爲恒(或)
                〔式〕
              。" 下兵曹議之。 兵曹以爲: "北靑以北甲士充補甲士正軍, 請依啓本, 分爲三番, 輪次赴防。 洪原以南下番甲士充補甲士正軍, 分爲六番, 自三月至五月, 自八月至十月, 每一月番休赴防, 則一番所立北靑以北、洪原以南軍士, 不下六百餘人, 雖有事變, 與五鎭精卒共力, 則可以應敵, 常時番外軍士, 毋得徵聚。 倘有大擧之賊, 飛報本曹, 啓聞施行。 至若隨營軍, 固當革除, 然營奴婢, 率皆新屬遷徙之徒, 不宜猝革, 待營奴婢富盛間, 量減隨營軍, 以爲定額, 依舊番休遞立。 且徵聚兵卒, 所係甚重, 都節制使不宜擅自徵發, 自今須令移牒監司, 然後調發。" 從之。
地名: 穩城 (咸鏡道, 都護府)
年: 1453.0

○諭宣慰別監朴大孫曰: "今觀監司啓本及齎來人所言, 穩城府使李叔耕之死, 曖昧可疑。 宜與監司及副知承文院事具致寬, 窮推得情, 幷鞫伴人金敬德奴子二名去處, 以啓。"
地名: 穩城 (咸鏡道, 都護府)
年: 1461.0

○都體察使韓明澮馳啓: "諸鎭來順野人具錄居處姓名于後。 鍾城鎭來順阿赤郞貴住大護軍多伊乃等三十四人、吾治安住大護軍浪時波兒赤等二十五人、伐引住大護軍者邑同介等十三人、廬包住指揮忘乃等六人、甫伊下住指揮阿時應哥等二十五人、者古住指揮亏奴哈等三人、尙家下住指揮也吾巨等三十二人、毛里安住萬戶阿下等十四人、汝土別羅住司直高古等二人、朴加別羅住指揮回以歹、下伊亂住阿仁歹哈等四人、斜地住指揮也吾乃等二人、者添別羅住阿所應哥。 會寧鎭來順東良住忘乃等七人、河州住大護軍充尙等三人、吾治安住指揮阿奴等六人、蒙古家舍住指揮阿厚等八人、朴加別羅住指揮伊郞哥等十一人、伐引住指揮阿弄哈等二十七人、斜地住副萬戶也吾乃等四十三人、甫伊下住指揮項哥等四人、仇羅住頭事伊良哈、毛里安住指揮王家奴等二人、下兒看住指揮迂稱哈等五人、廬包住副萬戶豆尙可等九人、無乙界住指揮時應仇等十八人、上甫乙下住司直愁加應哥等四人、阿赤郞貴住指揮班車等七人、者邑歹家舍住學生茂郞哈等三人、諸羅耳住指揮羅相哈等三人、源東良住指揮可陽其等三人、檢天住副萬戶斜奴等三人。 穩城鎭來順伐引住大護軍班車等十人、阿赤良貴住河兒乃等三人、無兒界住上護軍汝應哥。 慶源鎭來順阿赤郞貴住護軍大舍等九人, 摠三百四十五人。"
地名: 穩城 (咸鏡道, 都護府)
年: 1463.0

○壬寅/先是, 中外號牌已成, 上慮其未精, 更作事目。 "一, 號牌依《大典》, 改其體制,
                【堂上官用象牙, 長三寸五分、廣一寸一分, 牛骨、鹿角通用。 三品以下至賤口用雜木, 長四寸、廣一寸五分, 用營造尺。】
               以乙酉年十二月晦日爲限更始。 京中漢城府、外方都會所必備三員,
                【守令一人、敬差官一人、分臺一人。】
               大君以下奴子必準賤籍給牌。 一, 諸邑守令等不能親到都會所, 擇解事前銜朝官遣之。 一, 兩界若鍾城、穩城、慶源、慶興、三水、甲山、義州、朔州、碧潼、昌城、江界、理山等邑勿赴都會, 敬差官分臺等巡行, 備三員給牌。 一, 雖無良籍, 若多年爲良, 衆所共知者, 分揀啓聞屬良。 一, 無賤籍者屬良, 雖無賤籍, 多年役使, 衆所共知者, 理當屬賤, 然或因貧窮, 或因不得已事故, 而役事於人者, 分揀啓聞。 一, 號牌成給時置簿冊內 出牌人所居里名及所據文案名目備書,
                【文案名目如良賤籍及分揀取旨等類。】
               以憑後考。 一, 大君以下宗親奴婢賤籍書題, 伴儻解事奴子中, 堂上官以上奴婢賤籍, 伴儻解事奴子中持詣考準。 如有違誤者, 其書題伴儻奴子從重論罪, 三品以下發牌招來問之。 一, 三品以下前銜人及有蔭人書某子某年甲本貫。 一, 良人書某子某年甲本貫形貌
                【自良人至私賤後面書年號日月。】
               一, 補充軍去官妾子, 書某子某年甲本貫形貌, 未去官人書某婢妾子某年甲形貌。 一, 公賤書某司奴某年甲形貌父某。 一, 鄕吏、驛子書某官某驛鄕吏驛子, 某子某年甲形貌。 一。 形貌若面瘢、目眇、耳割、唇缺、手足蹇等表表有痕者書之。 一, 篆印京中則 ‘漢城’ 二字外方則 ‘邑名’ 二字前後面上下端印之。 一, 不及限受牌者, 以制書有違律論, 公賤則各其司該員, 其邑守令, 私賤則本主竝以制書有違律論, 其私賤屬公, 全家徙邊。 一, 暗錄他人奴婢及良人爲奴婢者, 杖一百全家徙邊。 敬差官守令品官該吏等或不詳察給牌, 或潛隱給牌, 或挾恨, 或要求不時給牌者, 杖一百、全家徙邊。 守令、品官、該吏不檢擧者杖一百、充軍。 僧人號牌則, 一號牌體圓(經)
                〔徑〕
              二寸, 前書職名年甲形貌
                【形貌日月依俗人例書之。】
               一篆印京中則禮曹, 外方則邑名, 前後面上下端印之。 一, 京中則兩宗各其所屬寺住居僧人具職名年甲形貌, 傳報禮曹, 外方則諸寺色掌僧依京中例書呈其邑, 受牌時各持度牒, 親到禮曹及都會官考準給牌, 其中年五十以上及衆所共知有心行者, 雖無度牒亦給。 一, 京外給牌僧成籍, 京中藏于兩宗及禮曹, 外方則其邑及禮曹, 失牌者考籍改給。 一, 僞造者依俗人例, 論罪後還俗。 一, 依俗人定限給牌。 一, 上項事件外已前受敎, 竝不遵行。"
地名: 穩城 (咸鏡道, 都護府)
年: 1465.0

○禮曹據咸吉道觀察使康孝文啓本啓: "唐人宋全言‘係遼東
              開原衛千戶楊恒管下供百戶職事, 哨探野人來往, 忽被火剌溫擄去, 爲海西王指揮家奴, 住經年不勝艱苦, 至天順八年八月逃離本處, 到貴國穩城地面, 欲還歸開原衛,’ 據宋全之言, 其爲唐人無疑, 請差人押解。" 從之, 遂遣通事金繼朴管押宋全, 解赴遼東。

○咸吉道都節制使康純據童關鎭節制使李從生呈啓: "甫靑浦住兀良哈小里來言, ‘時應歧伊住兀良哈仇麟哈、也邑將哈等說我曰, 「同生弟於加應巨、也麟哈等曾來永建, 被殺, 心欲報復, 聚軍作賊。」 且愁州住兀良哈蒙古來言, ‘渾池住兀良哈亏茂奴召兒說我曰, 「同里人仇林巨弟於加應巨曾入寇永建被殺, 同類人三十餘名, 欲於穩城、童關作賊報復。」’"
地名: 穩城 (咸鏡道, 都護府)
年: 1467.0

○戊子/御思政殿, 召穩城京邸奴其金、鏡城京邸奴蒙寵、慶源京邸奴介知、甲山京邸奴金同良、三水京邸奴金奉, 授御札曉諭軍民書遣之。 其書曰: "今李施愛反逆, 多殺無辜, 罪惡貫盈, 天地所不容。 予親將大軍, 期朝發而夕至, 殲殄兇類, 撫定軍民。 汝等未知情狀, 詿誤脅從耳。 焉有知逆順而從賊者乎? 汝等爭奮忠義, 速捕逆賊, 以成大功。 其論賞節目, 條于後。 一, 有職者超金帶。 一, 賤人永良銀帶。 一, 鄕吏、驛吏免役銀帶。 一, 有罪者免罪, 論賞同上。 一, 雖施愛親黨, 立功則論賞同上。 一, 隨其功勞等第, 功臣稱下。 一, 脅從之徒, 一皆不問。"

○其金、蒙寵介知、金同良、金奉回還。 鏡城官奴永安ㆍ仲生、慶源官奴寶仲隨來, 召見之。 永安等啓曰: "五鎭之民, 皆爲李施愛脅從, 不知逆順。 及見其金等齎去諭書, 衆疑稍解, 不應施愛徵兵, 猶未盡信, 使我輩細探朝廷消息, 故來。" 上曰: "將付汝諭書遣之。" 遂賜永安等衣笠等物, 其金等綿布各三十匹。 穩城軍民等, 使其金回啓曰: "今覩諭書, 速捕施愛, 獻馘軍前, 臣等伏審聖旨, 謹作事目, 條列于後。 一, 康孝文聚水、陸軍, 反逆之謀, 已騰衆口。 去四月兵船十三艘, 來泊慶源
              厚羅土島, 平安、江原兩道兵亦聚本道, 欲盡殺居民, 遂爲不軌。 施愛密知其謀, 討殺孝文及府使宋碩孫、判官金巖, 將禦水、陸之兵, 移文諸邑, 徵會軍士而已, 略無反逆之心, 故未敢捕捉。 一, 孝文以方面主將, 依憑築城, 正當農月, 於鍾城行營, 大興土木, 累月留連, 虞候、評事、軍官、伴人、女妓、僕隷, 從者如雲, 擬於行幸, 僭越莫甚。 自慶興至五鎭, 率十五日一次供饋, 一次所需米穀, 摠八十餘石, 餘物稱是。 官府蕩盡, 民家雞犬亦爲之一空, 日殺一牛爲饌, 宴飮則二牛猶爲不足, 濫刑供給之人。 一, 孝文招致諸鎭節制使、判官于行營, 宴飮用燒酒, 至百有六十甁, 宴幣布百餘匹。 一, 聚軍士裹十八日糧, 自古富居遵海濱, 田獵盤遊, 使防禦人馬, 不得休息。 一, 兵曹曾受敎移文云: ‘節度使營戍兵過多, 而諸鎭堡戍兵過少, 可依舊例行之。’ 孝文不顧立法之意, 番上甲士盡屬於營, 賊路最緊之處, 置兵反少, 以致疎虞。 一, 宋碩孫、金巖各養私馬數匹, 多費芻豆, 人吏、軍士, 小有過差, 徵贖太急。 又於稱貸義倉, 未償之戶, 勒取牛馬, 或易胡馬, 或易皮物, 送于本家, 且賂權勢。 又權除貢納貂鼠皮, 不還民戶, 又督納未收者, 私者用之, 民生日困, 逃亡者百五十餘戶。 一, 碩孫、金巖, 距本邑三日程慶興産鐵之地, 驅民採取, 稱爲官軍器, 多造甲胄、箭鏃, 贈賂諸處。" 時, 鏡城、慶源、甲山、三水等邑之民, 皆附賊黨, 爲施愛陳訴, 其深爲施愛誑誘, 執迷不悟類此。
地名: 穩城 (咸鏡道, 都護府)
年: 1468.0

○有裵碩亨、柳貴生者, 因林芸以啓曰: "臣有啓事, 請辟左右。" 命承政院問之。 碩亨對曰: "前穩城府使金沔嘗贈康純女奴, 今臣又至沔家, 則女奴已還。 是以來告。" 貴生曰: "康純妻族李仁壽者, 與其妻嘗出入純家, 本月二十六日, 臣妻至仁壽家, 其家以嘗出入純家, 恐事覺爲憂。 臣與仁壽爲友壻, 故聞之來告。" 卽命拿致沔、仁壽妻子, 承政院問之。 沔對曰: "碩亨者, 臣四寸妹夫也。 嘗奪臣奴婢, 潛役于其家, 去春, 臣爭之, 遂成釁隙, 是以含怨誣告。 贈純女奴事, 則臣嘗戍北方, 純贈臣以馬, 每云, 汝可以女奴償吾馬, 臣猶不從。 後純將醮其子, 乞女奴於臣, 臣不得已許之。 純留而不還。" 問仁壽妻, 對曰: "妾幸以姻戚之故, 出入其家, 及純被誅, 其妻以衣籠寄妾, 妾夫出外, 妾受而歲之。" 院相洪允成啓曰: "沔雖言, 以女奴換馬, 然其情宜栲訊, 且碩亨去年陳言, 請以閔叢爲吏兵曹判書。 臣嘗承 命鞫之, 今又於奴婢相爭之嫌, 起此訟。 貴生去歲以僞造印信, 受罪。 今又謀毁親戚, 可竝推鞫。" 傳曰: "告者與被告者, 皆下義禁府。"
地名: 穩城 (咸鏡道, 都護府)
年: 1470.0

○唐人
              金衆伊, 自毛憐衛, 來投永安道
              會寧鎭; 婦女河知哥, 自同衛, 來投穩城鎭; 文中旺、安金山、金山妻小姓、親男好心波ㆍ何心波、旺時、旺時妻沙河娘、親男鎖古奴ㆍ延時波、親女鎖之、婦女妙時、的兀剌、的兀剌親女鎖果脫、親男鎖另哥, 俱自建州衛, 來投平安道
              滿浦鎭, 差司譯院正咸仲良, 押解遼東。
地名: 穩城 (咸鏡道, 都護府)
年: 1473.0

○刑曹三覆啓: "醴川囚白丁趙莫同, 與物故趙永萬, 刦權萬家, 强盜罪, 律該斬不待時, 依受敎妻子永屬邊邑奴婢, 穩城囚鎭撫金龜、隊將李與陵, 兀狄哈寇鍾城時, 不救主將, 先退罪, 律該斬。" 從之。
地名: 穩城 (咸鏡道, 都護府)
年: 1474.0

○傳旨刑曹: "放典獄廳直定役李仁春、律學廳直定役孟有才ㆍ韓內隱山ㆍ朴得金ㆍ朴乙生ㆍ崔豆乙萬ㆍ金自新ㆍ金今同ㆍ仁萬ㆍ姜自山ㆍ宋云山ㆍ趙巨乙吾未ㆍ金今音勿ㆍ全未同ㆍ全珍ㆍ李元吉ㆍ張赤擧烟ㆍ金守山ㆍ孔哲山ㆍ金義ㆍ孔石伊ㆍ朱山ㆍ李莫同、藥房徒年定役金貴全、刑曹皂隷定役韓承重、驪州充軍洪今生、月串充軍李仲山、井浦充軍北間ㆍ白山ㆍ金敬、 坡州徒年定役李叔武ㆍ李次仲、漣川徒年定役任址、坡州充軍崔山、海州永屬僧學空、鳳山充軍姜牛叱ㆍ同徒年定役宋自貞ㆍ付處田吉甫、瓮津充軍李祐、信川充軍金尙勇ㆍ羅叔明、吾叉浦充軍金南守ㆍ徐孟孫ㆍ金致和ㆍ金誌、遂安充軍韓孝順、長淵徒年定役張末生、龍媒梁充軍李同ㆍ李末同、許沙浦充軍金孝榮ㆍ金孝元、瑞興充軍崔植、廣巖梁充軍金孝民ㆍ金上佐、黃州充軍李永山、海州充軍崔莫同ㆍ金尙、江陵烽火干定役安好之、昌城流金仲珍、渭源充軍田萬ㆍ官奴定屬李春今ㆍ定役李守知、肅川定役朴山、中和定屬金巨勿ㆍ宋石柱、龍川定役婢召史、義州定役金嚴同ㆍ金莫同ㆍ黃有丁ㆍ李卵同ㆍ定屬石山、熙川流朴波迴、龍崗定役吳敏正ㆍ僧義公、龜城充軍方玉仇知、寧邊充軍金義文ㆍ李自義ㆍ得夫ㆍ權永通ㆍ金丁ㆍ全以善ㆍ付處李念佛、江界流小莫同、鐵山充軍崔仲文、蔚山充軍朴元進、唐津充軍鄭仁和、昆陽充軍僧學官、寧海充軍文玉同ㆍ朴永山ㆍ李善同ㆍ郭石同ㆍ李壽生、咸昌定役行眞僧戒守、長鬐充軍姜處賓、泗川充軍金自溫、丑山浦充軍朴潤德、固城流今音同、珍島流琴永、泰仁充軍姜自延、突山浦充軍白宗、扶安永屬良女繼石、珍島永屬今音同、萬頃永屬婢永非、黔毛浦充軍崔閏正、羣山浦充軍金同叱三、旌義定役韓仇叱金ㆍ韓恠祿ㆍ韓恠中、康津流金鼎鉉、永興定役嚴守明、穩城定役朴春生ㆍ韓永實ㆍ姜乙巳ㆍ朴德金ㆍ申自平ㆍ崔田己ㆍ朴元忠。"
地名: 穩城 (咸鏡道, 都護府)
年: 1475.0

○司憲府啓: "前穩城府使洪利老率婢妾赴鎭, 糜費公廩, 放恣無法。 請拿來推鞫。 且諸道沿邊守令、鎭將率妾作弊, 如利老比者, 亦必有之。 令觀察使, 窮推啓聞。" 從之, 利老令監司鞫啓。
地名: 穩城 (咸鏡道, 都護府)
年: 1482.0

○禮曹據永安道觀察使啓本啓曰: "大抵被擄逃來唐人, 一切還給, 則似礙於義, 若皆解送, 則邊釁可慮。 明白唐人, 而本主不請還則已矣, 不然, 不可强令解送, 以構邊釁。 今輜俊, 非逃來唐人, 乃從永守而來, 穩城府使李承祚, 偏聽輜俊之言, 以唐人取招牒報, 節度使朴星孫亦不辨其逃來與否, 奪彼人之奴, 移置內地, 皆不可。 請鞫之。 且輜俊之言果是而還給, 則永守必致害, 若輜俊逃還遼東, 漏其不解送之由, 則亦非小事。 宜許上來解送爲便。 但永守被奪其奴, 則必積怨, 同類亦皆含憤。 令觀察使, 招永守厚饋, 諭以輜俊曾已送京, 不得還給, 仍給魚、鹽、米、豆, 以慰其心, 使無生釁何如?" 命示領敦寧以上。 鄭昌孫、韓明澮、沈澮、尹弼商、尹壕議: "輜俊常思還本土, 只緣永守防禁甚固, 未得出來, 今幸率來穩城鎭, 唐人根脚悉告之, 不可以爲永守之奴, 而遽還給也。 其報節度使, 似若無罪, 穩城鎭已報節度使, 則節度使又不可中止, 更問根脚, 馳啓取旨亦當矣。 且輜俊, 當初自兀狄哈
              他麻赤處逃來, 永守幸於江上, 執致爲奴, 初非給價買得之人, 永守必不得深忿之也。 況永守受本國中樞之職, 曾事我朝者也, 國令何敢違逆? 令節度使, 招永守語之曰: ‘我朝敬事上國, 被虜唐人出來者, 皆解送, 汝有耳目, 豈不聞知? 我國授汝中樞, 待汝甚厚, 於汝豈惜一人, 但中朝聞之, 則豈無致問?’ 如此開說, 綿布、米&#x25E34;、魚鹽等物, 厚給以酬其直, 彼必感恩釋忿。" 洪應議: "李承祚、朴星孫措置, 恐未得宜。 邊將如此處置, 似爲輕率。 依啓目推鞫何如?" 議入, 從昌孫等議。
地名: 穩城 (咸鏡道, 都護府)
年: 1485.0

○命議北靑新地居民事于領敦寧以上、議政府、六(書)
                〔曹〕
              。 鄭昌孫、李克培、盧思愼、尹壕議: "永安道人, 本無恒心, 今若刷還, 逃散可慮, 使之仍居爲便。" 韓明澮議: "新地肥饒, 則仍居置邑爲便。" 沈澮議: "使之仍居爲便。 但首唱逃居者, 治罪警後。 尹弼商議: "新地逃寓之民,當治罪, 發還原籍。 然本道民, 不可一繩以法, 姑貰罪撫存之, 遣朝官開諭, 以鎭其心。" 徐居正、李坡、朴崇質議: "新地之民, 逃賦稅, 是國之叛民也。 今明正其罪, 誅之可也, 刷還可也。 然新徙之民, 一朝擾之, 恐或搖動, 因而存撫, 可也。 然自祖宗以來, 屢遣使求新地, 非所以欲廣土地也, 蓋慮斯民居邦域之中, 自分度外, 逃賦稅耳。 今所得新地, 未可的知爲前日所求之地。 然其背國, 則一也, 只示姑息之恩, 不斷之以法, 則何以禁後來之姦究乎? 臣以爲: ‘只誅巨魁, 其餘降優詔貸罪, 因爲編戶, 存撫之。’ 如此, 則國家恩威竝著, 而可以杜後患矣。" 許琮議: "北靑地面隱接者, 皆逃賦之民, 若令仍居而不罪, 則後必有效此者。 臣意以爲: ‘盡刷還本土, 其中首謀者, 處以重刑, 以爲後戒。’ 若聖意不忍誅之, 則決杖屬邊遠官奴婢, 亦便。" 孫舜孝、朴星孫、權侹、李有仁議: "今逃居新地者, 吉城、明川、鏡城、洪原、定平等邑人也。 吉城、明川、鏡城, 皆有口子, 防戍甚苦。 今不刷還, 則流亡難禁, 竝令還本, 其首謀而逃者重論。 若洪原、定平人, 則自內地移居邊境者也, 任其所居, 於賊路要關, 定爲戍卒。 其中向化, 不可以編氓視之, 仍留, 使之安業, 亦可。" 李崇元、金宗直、李則議: "北靑等處隱接流民, 必無恒産者。 今若刷還, 彼此失業, 必將轉徙他處, 今宜安接, 各於其邑, 付籍定役。" 李德良、金升卿、林壽昌議: "逃漏之民, 今不刷(遠)
                〔還〕
              , 則效此逃賦者, 難以防禁, 宜以逃避律論罪, 後勒還本邑。 且其邑宰隨流民多小, 論罪徵後。" 魚世謙、李瓊仝、姜子平議: "逃漏之民, 置不治罪, 則兩界之民, 將視此以爲去就, 漸不可長。 犯在赦前者, 不可追論, 在赦後者, 依律論斷, 勒還本邑。 唯自內地遷移者, 論罪後, 付籍差役。" 李世佐議: "逃賦之民, 若聽其仍居, 則無以懲後。 前此受敎, 於穩城鎭, 設美錢堡, 以六鎭人民逃來南道者, 刷還居之。 今依右例, 竝於美錢堡徙居, 以固邊圉。" 傳曰: "諸宰不會議, 故其論不一。 此, 大事, 不可輕易處置。 明日其更會議。"
地名: 穩城 (咸鏡道, 都護府)
年: 1487.0

○庚申/永安道築城巡察使洪應來復命。 上引見曰: "金丹多茂欲移居下三道乎?" 應啓: "觀丹多茂, 雖下三道, 必欲移居矣。 此人素與兀狄哈有怨, 其後解仇, 一日與之射的, 兀狄哈矢盡, 丹多茂連射二人殪之。 以是更構怨, 丹多茂避仇來投於我, 必不肯還矣。 丹多茂年將七十, 其妻亦老, 有子女四人皆微弱, 長者年甫十五, 保無反覆之慮。 雖仍居惠山無妨。" 上曰: "丹多茂避仇逃來, 何必移入內地? 仍居惠山可也。" 應又啓曰: "臣到五鎭, 每處必招城底野人饋之, 居一鎭者, 或百五十人, 或多至三百餘人, 鍾城尤多。 饋餉時, 皆頓首謝曰: ‘上恩至重, 感極天地。’ 野人在鎭將前, 俛首聽命, 有同奴隷, 小有非違, 邏卒以杖亂打, 野人畏縮趨出。 其服我國邊威如此。 臣觀五鎭, 城邑宏壯, 居民稠密, 祖宗規畫處置, 至爲遠大。 但兵器常時帶著, 不如南方之韜藏, 故易致破毁。 請角弓、弓絃等物, 間歲入送分給, 以慰軍情。 今五鎭判官, 以文臣差遣, 奉法莅事, 其所長也, 但不合於防戍之任。 然爲府使所敬憚, 府使不敢爲非, 不無有益。 但以離妻子戍絶域爲苦。 文臣雖能射者, 廢棄不習以避之。 請於初授或遞任時, 命加級勸勵。 慶興、穩城等邑奴婢數小, 野人饋餉時, 令軍士執饌物, 事體未便。 當給公賤以益之。 但北道公賤不敷, 請以私賤之居本邑者定給, 而以散接公賤給其主。 明川縣其地沮洳, 屋宇卑湫, 而距海甚遠, 採進上海物者, 經數日乃還, 甚有弊。 其民欲就近海處, 擇高燥地移排, 請從其願。 會寧府軍儲, 前此多至二十萬碩, 近因守令非人縱意妄費, 所秏甚多, 留穀甚少。 節度使卞宗仁言曰: ‘會寧, 大邑也, 儲穀不可不多。’ 請或納近邑田稅, 或用緜布貿穀, 以廣儲峙。 鏡城居斡朶里
              李阿乙加茂見臣, 言曰: ‘靑巖居人逃入本土者, 我盡力刷還, 至今未得蒙恩。’ 言甚哀懇, 論賞何如?" 上曰: "令兵曹考功勞以啓。" 應又啓曰: "南道節度使無一幕僚, 事體未便。 依南方例, 置虞候; 或依北道例, 置評事何如?" 上曰: "何時廢虞候? 令兵曹考啓。" 應又啓曰: "鎭東堡舊基, 地雖間曠可耕食, 然距本邑四十餘里, 勢甚單弱, 今設堡處, 諸賊要路, 且近本邑, 救援甚便, 不可復還舊基。 同仁堡雖在內地, 多有賊路, 而惠山、雲寵等鎭, 俱隔大山三十里之程, 緩急未及相救。 設此堡, 疊入居民, 以備寇久矣。 今居民不思遠慮, 厭其疊入, 欲革此堡, 不可輕易革罷。 雲寵堡舊基孤單絶遠, 不可守之地。 今設堡處, 地饒宜居, 而乃以爲水勢衝罷、人物不阜, 鼓動妖說, 誑惑衆聽, 不可輕易移排。 請竝仍舊。 燕臺、阿山兩驛之間, 相距不遠, 故今欲合置一處。 如此則距綠野、雄無站各百餘里, 距行營鍾城各九十里, 四面相距遙遠, 往來人馬困斃必矣。 兩驛人吏等請勿合置, 從願仍舊何如?" 傳于承政院曰: "政丞所啓事, 令該曹議啓。"
地名: 穩城 (咸鏡道, 都護府)
年: 1490.0

○永安北道節度使尹末孫馳啓曰: "阿陽阿等, 與兀狄哈, 構釁相報仇, 若乘隙掠我邊鄙, 則不得已應之。 彼土山川向背, 道路要害, 不可不知。 請領城底野人及六鎭軍士, 深入彼境, 審視而還。" 命議于領敦寧以上及議政府。 沈澮議: "若我無故動衆入彼土, 則彼必疑惑驚動, 恐禍患從此而起, 擇送五六人, 審其山川道路何如?" 尹弼商議: "兀狄哈, 屢掠邊民, 固當往擊。 然或蹉跌則傷損國威矣, 今姑容忍, 謹守城池, 嚴加隄備何如?" 洪應議: "邊將當嚴兵自守而已, 固不可勞師動衆, 深入敵境, 若或蹉跌, 噬臍無及。 且起彼人怨釁, 所謂邀功生事者也。 兵法曰: ‘致人而不致於人。’ 今宜靜以待動, 勿先爲彼所乘可也。" 李克培議: "彼土山川道路遠近險易, 固不可不知。 然領兵深入, 大張軍威, 驚動諸種野人之心, 非徒大體未便, 脫有彼人不知本意, 出兵欲戰, 當此之時, 擊之則勝否難必, 不擊則懦弱可恥, 處之甚難。 臣意以爲, 擇遣軍士, 秘密輕行, 足以知彼中形勢, 制勝克敵, 固不難也。" 李鐵堅議: "兀狄哈, 搶擄我人物, 非自今日。 如有賊變, 邊將當領兵追擊, 何必於無事之時, 動衆越境, 使彼諸部落, 驚疑生釁乎?" 孫舜孝議: "非時領軍深入彼境, 彼必驚惑, 謀所以應之, 是無釁而我自生釁也。 擇年少壯勇者五六人, 與素諳道路人, 同往審視何如?" 李克均議曰: "自庚辰北征以後, 不越江深入, 雖有知路者, 已年老無用矣。 須於合氷之時, 節度使領輕兵一二千, 往審賊路而還, 則吾士卒審知道路曲直, 而彼亦懾慴, 不敢經犯我境矣。" 傳于承政院曰: "其召宰相中, 知邊事可爲將帥者, 更議以啓。" 武靈君
              柳子光議: "尹末孫欲知彼土山川迂直, 計亦宜矣。 但前此節度使, 無有領兵入彼土者, 今若率大衆入其地, 野人必相謂: ‘朝鮮, 觀兵吾土, 將乘我不備而搶擄之。’ 便生疑忌矣。 昔李牧守趙北邊, 謹烽火遠斥堠而已, 未聞親率兵輕出封疆。 顧近年以來, 兀良哈屢犯邊境, 其罪當討。 若李牧之守趙邊, 羊祐之牧荊州, 班超之守玉門, 撫以恩信, 而彼猶犯邊, 則國家當一大擧聲罪, 深入搶擄其人畜, 焚蕩其巢穴, 不可以堂堂大國, 每受辱於醜虜, 以損國體。 然姑使末孫, 謹烽火, 遠斥候, 保守封彊而已, 不可動衆輕入, 先自生釁也。" 韓致禮、鄭文炯議: "兀狄哈, 屢犯我境, 搶去人口, 須當探道路迂直遠近, 臨機應變。 但率衆深入, 彼必驚惑, 如或相値, 小有不利, 則恐損國威。 臣等意擇勇士五六人, 依平安道斥候例, 循環入送審察何如?" 李季仝議: "臣觀五鎭賊路形勢, 會寧、鍾成, 境接兀良哈所居, 穩城, 直當尼麻車、都骨之地, 慶源、慶興, 則大小居節、南訥骨看, 諸種兀狄哈往來之衝, 其路不一。 今末孫, 欲領兵深入, 以探賊路夷險, 臣不知其意欲向何路也。 臣爲節度使之日, 常引城底野人, 熟聞道里, 兀良哈所居之地最近, 然山路險隘, 地勢蔓延, 非五六日可窮其地。 兀狄哈之地, 則愈遠愈險, 而世相爲讎, 未嘗往來, 故未諳其詳, 然度所言, 其地當不下我國兩三道也。 今只欲審探道路, 輕擧大兵, 深入敵境, 則彼必驚惑, 以爲襲己而嘯聚部落, 依阻險隘, 以死自拒。 脫有不利, 則虧損國體, 誠非細事。 且城底野人, 雖累歲納款, 天性鷙悍, 一有所忤, 輒生憤怨, 誰能宣布恩信, 以制其類? 如常惠之領烏孫, 以斷凶奴之右臂也, 此尤不可之大者也。 今議者不深惟邊事, 而托以斥候, 只遣五六人, 以察險夷, 此不大然。 北道非如平安越邊空曠之野, 虜之部落, 碁布星羅, 晝伏夜行, 必見擒獲, 是驅無辜之民, 探虎狼之口也。 臣意以爲, 邊城常有聲息, 則必遣城底野人, 以召遠處酋長而問之, 宜因此時, 擇我軍士中能譯語有智力者, 與之行, 察其道里遠近, 部落人衆多少以記之, 參考前後往來者之言, 則不出戶外, 可指掌其形勢也。 何必勞師遠涉, 以搆邊釁乎?" 御書曰:
地名: 穩城 (咸鏡道, 都護府)
年: 1491.0

○永安北道節度使成俊馳啓曰: "造山被擄逃來慶興官奴達生、今山等招云: ‘去正月十二日, 根隨府使羅嗣宗與兀狄哈接戰, 見兀狄哈, 大槪四五百名, 而三分著甲, 甲上付板, 一分無甲, 猶著猪皮。 府使敗沒後, 我等及甲士金貴精等造山人幷二十一名, 一時被擄, 到撫夷堡越邊宿, 企望我軍邀截而不得行。 無人山路, 晝夜七日程, 乃到姓不知兀狄哈家, 又行十三日, 到虜家留一朔, 見曾被擄女眞中樞朴丹容阿女子, 語云: 「若聞好奇, 須說與我。」 其女云: 「汝等終不見還矣。 虜言待朝鮮京軍士入來, 欲赴戰。」 我等日不記夜半, 與鄭興守潛逃登山出來, 第五日遇有一江半氷, 興守先渡, 我等隨後, 及聞所乙古聲,
                【胡語, 朝鮮人稱爲所乙古。】
               意興守遇兀狄哈見執, 登山望見, 則騎馬兀狄哈四人, 縛執興守, 尋逐我等於樹密處, 我等走避。 累日飢餓, 到南訥兀狄哈家乞食, 仍被拘留, 日不記雞鳴時, 又逃出, 終日潛行, 日沒時, 其兀狄哈等尋蹤追執, 以高都里箭射中, 結縛牽還。 遣亐乙未車兀狄哈
              麻耳等三人, 通于訓戎越邊永守島居兀良哈處羅果, 以牛馬幷十七首、衣七領, 購我等, 率到訓戎鎭。’ 其言曰: ‘聞四月二十四日, 一時被擄人內, 府正兵梁松、入居人李汀, 則接戰時逢箭致死; 金貴精、申敬道、金義山、鄭興守、金叱同、張惠、金哲同、名不知金靑丹孫子、造山女人五名、男一名、迷劣人二名等, 則都骨處生存。 初接戰時, 兀狄哈二人逢箭卽死, 三人逢箭載歸, 曾被擄唐女, 與言都骨等, 更議歲後再來作賊, 箭簇甲冑, 日夜打造。’ 命示都元帥許琮。 仍傳曰: "前日聞尼麻車所居, 距我境纔五六日程, 今見成俊所啓, 則被擄人晝夜竝行, 竝十三日乃到兀狄哈家, 則道路遠近, 與前所聞不同。 無乃被執於他種兀狄哈而還乎? 朴丹容阿女子見達生等, 言曰: ‘朝鮮京軍士入來, 將欲赴戰。’ 則達生等當答曰: ‘此言, 聞諸何處?’ 成俊亦當問達生等曰: ‘朴丹容阿女子如此言之, 汝亦何辭而答之?’ 上項當問之事, 成俊亦不細問以啓耳。" 許琮啓曰: "果如上敎。" 仍略畫彼人所居地圖以啓曰: "我國豆滿江與彼地速平江, 皆自西東流入海, 速平江則至末流北入海, 彼虜諸種, 沿流列居, 尼麻車、都骨最居上流, 與穩城相對, 而相距不過五、六日程; 南訥最居下流, 與造山相對, 而相距七、八日程, 若被擄人直至尼麻車之居, 則不甚遠也。 臣恐擄歸之時, 不由直路, 自造山越歸南訥, 遡速平江而上, 至尼麻、都骨所居之地, 故若此遠也。 若臣等入征之時, 自穩城直至尼麻車, 則都骨所居, 可三、四日餘程。 臣當往北道, 審問達生等更啓。" 傳曰: "卿其詳問上送, 予亦親問。"

○辛酉/司憲府啓: "靈山居私奴下通狀告: ‘前穩城府使辛柱, 曾被罪謫居, 猶不懲艾, 恣行貪慾, 當此徵發之時, 容匿驍勇良民九口、官奴八口、鄕吏二口、私賤五口又以永興官妓二口爲妾, 縱其妾子四人、伴倘七人, 侵虐隣里。’ 臣等據此參詳, 辛柱以二品堂上, 違法居外, 已爲不可, 又恣行不義如此, 請遣行臺鞫之。" 特命鄭光世鞫之, 仍傳曰: "下通訴於本道乎? 然本官守令知而不報監司, 監司亦不能糾擧以聞, 其囚鞫守令, 幷問監司。"
地名: 穩城 (咸鏡道, 都護府)
年: 1492.0

○御夕講。 都承旨鄭敬祖回自永安道。 上引見, 問曰: "予聞北征軍還, 多有凍傷, 然乎?" 敬祖曰: "臣路見軍士, 或有面凍如漆, 僅能騎馬, 如遇風雪, 豈得生還?" 上又問民間弊瘼, 敬祖曰: "六鎭軍士, 長番防禦, 殆無休日, 民甚苦之, 謂臣曰徙南民實塞, 使人物繁盛, 則可以相遞番休。 各驛之人又曰, 量田巡察使李克增, 以本驛爲小路, 減其位田與馬數, 各驛由是彫殘, 而防禦軍官絡繹不絶, 人不堪其苦, 若以近居各司奴婢量給各驛, 則庶可小蘇。 臣觀各驛甚淍殘, 及其氷合也, 驛吏持馬, 長在節度使行營, 其苦不可勝言。 臣又路經江原道, 驛吏等謂, 各驛有公需田, 然所收甚少, 凡大小使客, 無以支供, 則驛吏收合私穀以繼之, 何以支當? 向以魚鹽之稅, 給各驛以補供饋之需, 有一驛吏犯法, 因此遂廢, 今若復給, 可以蘇息。 臣又聞永安北道, 冬月積雪擁路, 人馬難行, 防禦不至甚緊, 若至二月, 積雪始消, 氷面漸瀜, 馬行不跌, 賊來甚易, 防禦不可踈虞。 赴防軍士, 解氷前未可遞也。 且軍糧今雖不竭, 然恐虛張其數, 臣又聞各官軍糧, 皆久陳不用, 而穩城則一萬三千餘石, 積地已五十餘年, 雖犬馬不食。 臣恐此穀雖畜無益於用, 請逐年散給民間而徵納其半。" 上曰: "其令該司商議施行。" 敬祖又曰: "六鎭守令, 專任武臣, 則節度使軍官等皆一時儕輩, 多有求請, 貽弊於民, 故交差文臣。 然文臣雖能射, 豈能被甲帶劎, 出入矢石之間, 萬有事變, 則恐不可用也。" 上曰: "若有事變, 則當以權宜專任武臣。" 敬祖又曰: "臣到慶興, 見被擄人金貴精, 圖其地形以示臣。 西有尼麻車, 東有亏未車, 都骨在其北, 南訥在其南。 貴精曰: ‘都骨與愁州
              兀狄哈, 來寇造山擄去之時, 行三日到南訥, 遂至都骨。’ 然則入寇造山者未可的指爲尼麻車也, 然尼麻車嘗寇于撫夷等處, 城底野人亦曰: ‘常時來寇者尼麻車也。’" 上曰: "造山之賊, 安知非尼麻車乎?"
地名: 穩城 (咸鏡道, 都護府)
年: 1496.0

○永安北道節度使李朝陽馳啓: "今(潤)
                〔閏〕
              三月初一日, 到穩城, 招加訖羅來居兀狄哈中樞也堂介等及柔遠鎭城底來居李夫弄古等, 與上項人等, 保授兀良哈中樞阿令介等問曰: ‘汝等去冬初來時, 卽令鎭將勒還本土, 而汝等請居甚切, 時且冱寒, 遠路還歸, 慮恐凍傷, 姑使許留。 今更思之, 兀狄哈等萬一作耗邊鄙, 則我必以汝等爲嚮導, 歸罪於汝。 當其時, 汝等無由暴白, 雖悔何及? 今宜速往舊地, 時時納款可也。’ 伊伊厚、其巢哈等答曰: ‘我等本非兀狄哈, 乃女眞種落。 故尼亇車等常侵責如奴, 今若還歸, 必爲兀狄哈所殺。 寧死此土, 不忍還歸。’ 又語之曰: ‘會寧城底斡朶里
              加他介與汝等有世讎, 聞汝等來居, 將欲報復。 鎭將以汝等歸順之故堅禁, 然亦終難止之。 是亦汝等大患, 莫若還歸本土, 以加訖羅族類所居處, 覓糧往來事, 哀乞於兀狄哈, 則彼必憐汝, 不致於死。’ 伊伊厚等答曰: ‘加訖羅之地, 他野人亦多居之。 故欲與阿令介等爲國藩籬, 永居此土。 今已種春麰, 爲久住之計。 朝鮮治我不還之罪, 斬我亦死耳; 兀狄哈等怒我叛己, 射殺亦死耳, 等死矣。 與其見殺於兀狄哈, 寧爲斬首於朝鮮。’ 又語之曰: ‘汝等雖以春耕爲辭, 汝等本事田獵, 不專賴耕種而生。 況今時候溫和, 正當率老幼還歸之時。’ 伊伊厚等答曰: ‘我等誠意歸順而來。 雖死此土, 永不還歸。’ 又語之曰: ‘汝當誠心歸順, 則我國南方內地, 多有可居處。 今宜內徙, 以安生業可也。’ 伊伊厚等答曰: ‘我等本女眞之種, 族類等多居此土, 故欲居而來。 不願內徙南方。’ 又語之曰: ‘觀汝不願內徙, 汝等歸順之言, 非其情也。 若誠心歸順, 則何憚內徙? 汝等去留利害, 已詳言之, 其速還歸。’ 答曰: ‘我等居此則凡事變、體探等事, 盡情進告。 若强令還歸本土, 斷不可還, 必於蒲州
              火剌溫等處入歸。 但我等歸後, 若某處有變, 則不無後悔。’ 又語之曰: ‘若遲留則將汝頭頭人及保授人等, 囚禁治罪, 斯速還歸。’ 又以是語柔遠鎭城底來接多湯介、李夫弄古、撤知古、所巢古等, 答曰: ‘我等來此已久。 今以新到之例, 竝令還歸, 心甚悶焉。 況我等出來後, 兀狄哈等怒我逃躱, 殺我兄弟, 我若還歸, 亦必遇害。 雖死此土, 不忍還歸。’ 又據上項條件, 再三開諭, 多湯介等答辭如前, 拒之甚切。 又語之曰: ‘汝若誠心歸順, 則我當轉啓朝廷, 於南方給廛居生, 不爾當歸京侍朝。’ 多湯介等答辭, 又如伊伊厚。 又語之曰: ‘若遲留則非徒汝等, 保授人竝令拿囚致罪。’ 又語阿令介、馬加茂、羅陽介等曰: ‘爾等保授伊伊厚等, 本非永許居接。 但去冬嚴寒時, 慮其凍死, 未卽督還。 今宜勒還本土, 勿令久留。’ 阿令介答曰: ‘今來人等多有驍勇之人, 我爲此處部落將帥, 常率此輩。 凡干體探事變, 相與盡情爲之。 若今還送, 此輩必往蒲州。 我以將帥, 恨失此勇軍耳。’ 馬加茂答曰: ‘李夫弄古作壻, 同居已久。 他人等亦皆右人族類, 雖畏國令, 於人情勢難。’ 又語阿令介曰: ‘汝雖以失伊伊厚等驍勇人爲恨, 此輩不來之前, 汝亦爲將已久, 豈賴此輩乎? 且蒲州
              火剌溫入歸事, 甚爲不可。 汝與尼亇車讎怨已久, 此輩來居此土, 尼亇車等怨汝尤甚。 莫如親率, 送至亐知岾。’ 又語馬加茂、羅陽加等曰: ‘當初李夫弄古等出來時, 已令鎭將還本, 而汝等至今遲留, 已爲有罪。 今又因仍不送, 則當治汝重罪。’ 阿令介答曰: ‘兀狄哈讎怨非我所畏, 只畏國令, 當卽督送。 但此輩不還本土, 必歸他處矣。’ 馬加茂等答曰: ‘阿令介所保授伊伊厚等, 若還歸則我等保授李夫弄古等, 亦當入送。’ 後又移穩城鎭, 督令還本, 同鎭回牒云: ‘三度遣通事督還, 而淹延不卽出送。’ 卽招阿令介、馬加茂、羅陽介等, 問伊伊厚等不卽出來之由, 阿令介答曰: ‘里中來居伊伊厚等二十七名, 亐知落後他堂介等五十七名及隨後出來其巢哈等四十七名, 以國令督還, 則伊伊厚等言: 「還歸本土, 必爲尼亇車所害, 欲投火剌溫部落。 但今農時, 遠路起程, 於彼地亦不得農作, 生利爲難。 欲於今居加訖羅西距一息許, 南京川邊結幕而居, 待秋入歸云云, 今月初七日竝率妻子定歸」 云云。 又問阿堂只曰: ‘伊伊厚等及亐地落後人等, 來到根因, 則初卽告于鎭, 而其隨後出來其巢哈等出來根因, 則初不來告, 無邊將處分, 而許(遇)
                〔寓〕
              不可事。’ 詰問則答曰: ‘其巢哈於三月望到里中, 前旣許伊伊厚居住, 故意謂一例, 而不卽告。’ 馬加茂、羅陽介等則曰: ‘里中來(遇)
                〔寓〕
              
              兀狄哈
              所巢古、撒知等十名。’ 李夫弄古等四名竝言將往居南京, 率妻子出歸。’ 南京亦不遠之地, 不可許接。 更令穩城鎭督還本土, 若淹留不還本土, 何以措置?"命議于政府、六曹。
地名: 穩城 (咸鏡道, 都護府)
年: 1497.0

○己巳/御經筵。 講《綱目》至《明帝紀》
              王雒山出寶鼎, 侍講官李守恭曰: "(明章)
                  〔明帝〕
                
              雖遇祥瑞, 猶詔章奏禁浮詞, 此甚善也。 然賞賜於三公以下, 則非矣。" 特進官李克均曰: "明主愛一嚬一笑, 況府庫之財皆出於民。 寶鼎之出, 固非大事, 而因此賞賜下至二千石, 此明帝之過擧也。" 守恭又曰: "古之人君, 或有封禪而亡者。 雖遇祥瑞, 猶當恐懼, 況災變乎? 今災異疊見, 故下敎求言。 然而臺諫所啓, 一不許可, 上疏陳言者多, 而亦不採用。 若是則求言徒爲虛文, 未見應天之實也。" 又講至北單于求合市, 許之, 守恭曰: "此非得策也。 明帝時旣與南單于和親, 而又與北單于合市, 使南單于因此疑貳, 內懷嫌怨, 非計之得也。 我國家亦與南倭、北狄交市, 此非國家之利也, 不可不禁斷也。" 檢討官權敏手曰: "此明帝之失策也, 未幾北匈奴大入雲中。 大抵禦戎失策, 則邊患隨之, 不可不愼也。 今國家非不禁倭、野人互市也, 然邊將不能撿擧, 此非細故, 須令痛禁可也。" 又講至宋均爲九江守, 守恭曰: "宋均務退奸貪, 一去檻穽, 而無復虎患。 今守令, 督民設檻穽, 不能捕虎, 徒貽害於民, 莫若去之。" 克均曰: "守恭之言當矣。 今濟用監所納虎皮, 諸邑守令若不得捕, 則分斂其價於民, 貿納焉。 舊例一皮之價, (線)
                〔綿〕
              布三十匹, 今則價至八十餘匹, 民不堪其苦。 臣爲平安道監司時, 具由啓聞, 民之受弊誠不細矣。" 知事李克墩曰: "此自祖宗朝設之久矣, 不可法宋均而廢之也。 當只罪濫徵守令而已。" 持平孫蕃曰: "《詩》云: ‘袞職有闕, 仲山甫補之。’ 《書》曰: ‘予不克俾厥后爲堯、舜, 其心愧恥, 若撻于市。’ 爲大臣固當規諫於上, 而今思愼非徒不能規諫, 反使言路壅蔽, 此甚奸臣之尤者也。 雖不得加罪, 請不得與於經筵及收議。 前此金守溫雖有文藝, 心術不正, 故不得與於經筵, 此其例也。 熙止旣不合近侍, 若不遞熙止, 請遞臣等之職。" 守恭曰: "宋之胡銓亦曰: ‘萬口一談皆欲食倫之肉。’ 又有云: ‘欲食林甫肉。’ 非舜自言, 古亦有此語。 臣爲掌令時, 入侍經筵, 講至韓歆以直諫死, 殿下曰: ‘言雖失中, 固當優容。 何至於切責, 使之致死乎? 此光武之過擧也。’ 臣聞上敎, 言諸臺中, 相與咨嗟歎美以爲: ‘主上納諫之量, 已形於言表, 吾輩雖極言不諱, 亦無憂矣。’ 今乃罷趙舜之職, 似與前日之敎大相反矣。" 王不答。 克均曰: "臣聞, 永安道
              穩城虛數公債甚多。 因法重, 督徵於民, 民日流亡。 穩城賊路初面, 不宜如是。 請擇遣守令, 使之撫存, 公債之未納者, 特命蠲減, 其流亡之民, 令監司刷還。 且黃海之病, 移於平安, 居民死亡殆盡。 故物故公債, 徵於見存之民, 閭閻一空。 前日李克墩爲監司時, 會計其數, 具由以聞。 及臣爲監司時, 亦計其數啓焉。 其後以臣之請, 已命減四萬餘碩, 然猶有未盡減者。 請盡蠲減, 使民蒙惠。" 又曰: "今遣別軍官于平安道。 意以爲, 國家已遣童淸禮往諭, 野人之鼠竊狗偸, 則未可知也, 至於大擧入寇, 恐或無也。 姑待淸禮之還, 深知虜情然後, 遣之何如?" 領事鄭文炯曰: "平安道穀貴之地, 多遣軍官, 糜費不貲, 固無益矣。" 正言洪潤德曰: "以思愼爲大臣而不罪。 元勳無過於韓明澮, 而一請補簷遮日, 辭色不恭, 則成宗命收職牒, 罷之不饒。 今思愼壅蔽聰明, 使有言責者不得其言, 罪浮於明澮矣。 且楊熙止心術不正, 而使居論思之地可乎?" 王不答。

○御經筵。 特進官尹孝孫曰: "南方狃於昇平, 邊禦踈虞, 不可不慮。 各浦軍器兵船年久破毁, 不可不改造。 古人云: ‘不恃敵之不來, 恃吾有備。’ 宜常如敵至, 毋或少弛。" 參贊官楊熙止曰: "南方各浦軍器率皆修改, 惟弓皆不可用。 且射官不多, 一浦能射者纔四五人, 宜多選能射者, 使之防戍, 且令鍊習。 然在陸而射, 與在船上射頓殊, 在船上射, 因船動搖, 不能如意。 若不習之於平時, 恐難用於遇敵之日。 令習射時, 張侯於陸, 射之於船, 習以爲常何如?" 王曰: "立法已詳, 不可更立新法, 今宜申明舊法。" 掌令姜謙曰: "各浦大猛船質重, 遇逆風不得行, 雖遇倭賊萬無捕獲之理。 鮑作船輕疾, 雖遇逆風, 若能搖櫓則可行, 以大猛船一隻之材, 可作小船三四。 且各浦射官類皆貧窮, 而令自備弓箭, 又令越一朔立番。 衣食且不贍, 奚暇備弓箭乎? 臣意以爲, 不能射者, 令佩刀持杖可也。" 正言洪潤德曰: "賞罰人主之大柄也。 近日朔書居首者, 賞以豹皮, 承政院、弘文館亦以綾段、貂皮等物濫加賞賜。 古人雖敝袴, 必命藏之, 以待有功者。 請法古人, 使賞不僭。" 王曰: "此言良是。" 領事鄭文炯曰: "潤德之言當矣。 武臣試射時, 令禮賓寺供饋有弊。 令試射於訓鍊院, 其優者或給別賜, 不必賞賜。 況禮賓寺專爲國家宴享設也, 而奴婢供頓之苦, 難可勝言, 請罷武臣試射。" 王曰: "試射成宗朝故事, 武士箭竹難得, 故以此賞之耳。" 同知事洪貴達曰: "世祖朝不時觀射, 留意訓錬, 故其時武士多有可用者。 成宗朝試射之法, 固有益於國家也, 然其弊果如文炯所啓, 雖廢之可也。 且國家財賦之入, 有常數。 賞以勸人才, 雖爲美事, 然至於濫用, 則恐有難繼之憂。 必待有可賞之功, 然後賞之, 則人皆勸勵, 而財不至於匱乏矣。 且人君用人至大, 而邊方守令及邊將, 尤不可不擇。 今以洪泂爲穩城府使, 泂雖可用, 遇賊變則將帥必身先赴戰。 泂雖能射, 被甲上馬, 其能如武士乎? 以文臣爲判官, 使之治民則可, 若以爲節制使, 則不合也。 且武臣須用於少壯之時, 而以秩卑不當職次。 故銓曹注擬之時, 每患乏人。"